କେନ୍ଦୁଝର, ଏପ୍ରିଲ୍ ୧୮ (ଲୋକାଲ ୱାୟାର) ସାମାଜିକ ଦୁରତ୍ବ ସହ ଖଣି କାର୍ଯ୍ୟ ଜାରି ରଖିବା ପାଇଁ ନିର୍ଦ୍ଦେଶ ସତ୍ବେ କେନ୍ଦୁଝର ଜିଲ୍ଲାରେ ଏହାର ଲୋକ ମାନେ ଖୋଲାଖୋଲି ଉଲଂଘନ କରୁଥିବା ପ୍ରତ୍ୟକ୍ଷଦର୍ଶୀ ଶନିବାର କହିଛନ୍ତି।
ଦେଶ ବ୍ୟାପୀ କରୋନା ପାଇଁ ଲକ ଡାଉନ୍ ଘୋଷଣା ହୋଇଥିବା ବେଳେ ଏହି ମହାମାରୀରୁ ରକ୍ଷା ପାଇବାକୁ ସାମାଜିକ ଦୂରତ୍ୱ ବଜାୟ ରଖିବା ପାଇଁ ସରକାର ନିର୍ଦ୍ଦେଶ ଦେଇଛନ୍ତି ।
ସେହିପରି ଯୋଡା ବଡବିଲ ଖଣି ଅଂଚଳରୁ ଖଣିଜ ପରିବହନ କାର୍ଯ୍ୟ ପାଇଁ ବିଭିନ୍ନ ସ୍ଥାନରେ ପରିବହନ କାର୍ଯ୍ୟାଳୟ ଖୋଲା ରହିଛି ।
ତେବେ କେତେକ ସ୍ଥାନରେ ନିର୍ଦ୍ଧାରିତ ସାମାଜିକ ଦୂରତ୍ୱ, ମାସ୍କ ବ୍ୟବହାର ଆଦି ନୀତିନିୟମ ପାଳନ ହେଉନଥିବା ଅଭିଯୋଗ ହେଉଛି ।
ଏମାନଙ୍କ ଭିଡ କୁ ନଜରରେ ରଖି ଆଖପାଖରେ ଚା, ପାନ ଆଦି ଦୋକାନୀମାନେ ଲୁଚାଛପା ଦୋକାନ ଖୋଲି ଭିଡ ଜମାଉଥିବାରୁ ସ୍ଥାନୀୟ ଲୋକ ମାନେ ଭୟଭୀତ ହୋଇ ପଡୁଛନ୍ତି ।
ଏହି ସବୁ ଦୋକାନ ଗୁଡିକ ସାମନାରେ ବିନା ମାସ୍କରେ ଡ୍ରାଇଭର ମାନେ ଦେହକୁ ଦେହ ଘସିହୋଇ ଚା ପିଇବା ଓ ଟ୍ରାନ୍ସପଟିଙ୍ଗ କାର୍ଯ୍ୟାଳୟରୁ ଲୋଡିଙ୍ଗ ସ୍ଲିପ ଓ ଚାଲାଣ ପ୍ରସ୍ତୁତ କରିବା ଦେଖିବାକୁ ମିଳୁଛି ।
ଏହି ସବୁ ଦୃଶ୍ୟ କେନ୍ଦୁଝର ସହରର ବିଭିନ୍ନ ସ୍ଥାନ, ସଦର ଥାନା ଅଂଚଳର ରାଇସୁଆଁ, ପଦ୍ମପୁର, ପଳାଶପଙ୍ଗା, ଚମ୍ପୁଆ ଥାନା ଅନ୍ତର୍ଗତ ରିମୁଳି, ତଥା ଯୋଡା, ବଡବିଲ, ବାମେବାରୀ, ରୁଗୁଡି ଆଦି ଥାନା ଅଂଚଳରେ ଦେଖିବାକୁ ମିଳିଛି।
ବାହାରୁ ଆସୁଥିବା ଲୋକ ଙ୍କ ପାଇଁ ୧୪ ଦିନ ଏକାନ୍ତବାସ ର ବ୍ୟବସ୍ଥା ରହିବା ଭଳି କଟକଣା ଥିବା ବେଳେ ଏଠାରେ ରାଜ୍ୟ ବାହାରୁ ଆସୁଥିବା ଡ୍ରାଇଭର, ଠିକସଂସ୍ଥା ର ଲୋକ ଆଦି ଙ୍କ ପାଇଁ ଲାଗୁ ହେଉନଥିବାରୁ କରୋନା ବ୍ୟାପିବା ଆଶଙ୍କା ରହୁଛି ।
ପୋଲିସ ସାଧାରଣ ଲୋକ ଓ ଚାଷୀ ମାନଙ୍କ ଉପରେ କଟକଣା ଲାଗୁକରୁଥିବା ବେଳେ ଏସବୁ ପ୍ରତି ଅଣଦେଖା କରୁଥିବାରୁ ଚିନ୍ତା ବଢୁଛି ।
ସୀମାନ୍ତ ଝାଡଖଣ୍ଡ ରାଜ୍ୟରେ ମଧ୍ୟ କରୋନାର ଭୟାଭୟ ରହିଥିବାରୁ ଏସବୁ କଟକଣାକୁ କଡାକଡି ଲାଗୁକରିବା ଜରୁରୀ ବୋଲି ମତପ୍ରକାଶ ପାଉଛି ।
